patologisk rus
Patologisk rus, sygeligt forløbende rus, en sjælden form for akut alkoholpåvirkning, som typisk udløses af en mindre mængde alkohol. Tilstanden er kendetegnet ved pludseligt indsættende og ophørende bevidsthedsforstyrrelse, der kan ledsages af en indgribende personlighedsændring indtil det totalt personlighedsfremmede. Der er ikke derefter erindring om det, der er oplevet under tilstanden; under den abnorme sindstilstand kan den pågældende i visse tilfælde begå strafbare handlinger.
Ifølge Straffeloven § 16 straffes der som udgangspunkt ikke, når en forbrydelse begås i en tilstand af utilregnelighed. Er en sindssygelig tilstand indtrådt som følge af indtagelse af rusmidler, kan straf dog pålægges, når særlige omstændigheder taler for det, fx når en sådan selvforskyldt tilstand er fremkaldt, selvom personen tidligere har været i en lignende tilstand eller på anden måde kan bebrejdes at have indtaget rusmidler, til trods for at det kunne forventes at udløse en strafbar handling.